**Ngohe Aromatawai: Ngā tūru Māori**

**Paerewa Paetae Tikanga ā-Iwi 91760:** Te tūhura i tētahi take tōrangapū

**Aronga:** Tikanga ā-Iwi 2.3B v1

**Whiwhinga:** 4

**Te Horopaki**

Ko tāu mahi he whakarite whakaaturanga hei tūhura i ngā take e pā ana ki ngā tūru Māori i te Pāremata.

Māu e rangahau ngā tāhuhu kōrero mō ngā tūru Māori me ngā tirohanga matahuhua ki tēnei kaupapa.

Ka aromatawaingia tāu arotake i ngā āhuatanga matua o ngā tūru Māori, ngā pāpātanga ki te porihanga, me ngā rautaki e tau ai, e koke ai tēnei take tōrangapū.

**Hei Mahi**

Whakatakotoria te mahere mō te rangahau mā te tuhi i ētahi pātai arotahi mō te kaupapa nei me ngā momo mātāpuna hei tūhuratanga māu.

Rangahaua ngā kōrero mō ngā kaupapa tōrangapū kua puta i roto i ngā tau e pā ana ki ngā tūru Māori. Hei tauira, ko Te Tiriti o Waitangi, ko Te Ture Mema Māori 1867 (Māori Representation Act 1867) me te Tūre Pōti 1993 (Electoral Act 1993).

Tūhuratia te hītori o te kaupapa, pēnei i ngā taukumekume me ngā kauhau i te Pāremata kia tū ai ngā tūru Māori, kia whakapūmautia ngā tūru, kia whakakoretia rānei. Ko ngā raraunga mō te taupori Māori me te pānga o ngā tūru Māori ki te tauporitanga hoki hei āta tirohanga māu. Kia aro anō koe ki ngā tirohanga a te hunga whakaae me te hunga whakahē.

Tautohua, whakamāramatia ētahi momo rautaki e koke ai te kaupapa, pēnei i ngā tāngata, i ngā rōpū tōrangapū rānei e tautoko ana i te whakapūmautanga o ngā tūru Māori tae atu ki ērā e pīrangi ana ki te whakakore i aua tūru. Hei tauira, ko Tā Timi Kara, ko Winston Peters, ko te Pāti Māori, ko te Rōpū Reipa, ko Nāhinara hoki.

Arotakengia ngā āhuatanga matua e pā ana ki ngā tūru Maōri, ngā pāpātanga ki te porihanga o Aotearoa me te whaihua o ngā rautaki kia whakapūmautia, kia whakakoretia rānei ngā tūru.

Hei whakaarotanga māu i a koe e rangahau ana:

* He aha te take e tohea ai tēnei kaupapa?
* He aha ngā hua o te pupuri tonu ki ngā tūru Māori me ngā hua o te whakakore?
* E tika ana mā te taupori whānui tēnei take e whiriwhiri, mā te iwi Māori anake? He aha i pēnā ai ō whakaaro?

Me āta taunaki ō mahi katoa mā te whakamahi i ngā kōrero tautoko whānui mai i ngā mātanga. Rangahaua ngā mātāpuna huhua, pēnei i te uiui tāngata, ngā tuhinga hītori, ngā pūrongo mōheni, ngā nūpepa, ngā raraunga me ngā waiata tawhito.

Kohia ngā kōrero katoa, ka whakapuaki i ōu ake whakaaro hei whakaaturanga tukuata.

**Ngā Rauemi**

Te Orokohanga o ngā Tūru Māori

https://www.parliament.nz/mi/get-involved/features-pre-2016/document/00NZPHomeNews201109011/the-origins-of-the-m%C4%81ori-seats/

Māori Representation

https://www.elections.org.nz/voting-system/maori-representation

E tautoko ana te Pāti Māori i te oranga tonu o ngā tūru Māori

https://www.maoritelevision.com/mi/purongo/torangapu/e-tautoko-ana-te-pati-maori-i-te-oranga-tonu-o-nga-turu-maori

Mau tonu a Peters ki ōna whakaaro mō ngā tūru Māori

https://www.maoritelevision.com/mi/purongo/torangapu/mau-tonu-peters-ki-ona-whakaaro-mo-nga-turu-maori

The Māori seats and their uncertain future

https://www.stuff.co.nz/national/politics/94794288/explainer-the-maori-seats-and-their-uncertain-future

**Taunakitanga: Tikanga ā-Iwi 2.3A Ngā tūru Māori**

|  |  |  |
| --- | --- | --- |
| Taunakitanga mō te Paetae | Taunakitanga mō te Kaiaka | Taunakitanga mō te Kairangi |
| Ka tautohu i: * ngā āhuatanga matua o tētahi take tōrangapū
* ngā pāpātanga ki te porihanga
* ētahi rautaki e tau ai, e koke ai rānei te take.

*Hei tauira:**Kua whakaritea tētahi whakaaturanga tukuata e tautohu ana i ngā āhuatanga matua ngā tūru Māori i te Pāremata, ngā pāpātanga ki te porihanga, me ētahi rautaki e tau ai, e koke ai rānei te take.* | Ka tātari i: * ngā āhuatanga matua o tētahi take tōrangapū
* ngā pāpātanga ki te porihanga
* ētahi rautaki e tau ai, e koke ai rānei te take.

*Hei tauira:**Kua whakaritea tētahi whakaaturanga tukuata e tātari ana i ngā āhuatanga matua ngā tūru Māori i te Pāremata.**Kua tātarihia ngā take tōrangapū, ki ngā pāpātanga ki te porihanga me ētahi rautaki e tau ai, e koke ai rānei te take.* | Ka arotake i: * ngā āhuatanga matua o tētahi take tōrangapū
* ngā pāpātanga ki te porihanga
* te whaihua o ngā rautaki e tau ai, e koke ai rānei te take.

*Hei tauira:**Kua whakaritea tētahi whakaaturanga tukuata e arotake ana i ngā āhuatanga matua o ngā tūru Māori.**Kua arotakehia te whaihua o ngā rautaki e tau ai, e koke rānei te take.* |